b'\n_START_ARTICLE_\nKlementina Golija\n_START_SECTION_\n\xc5\xa0tudij\n_START_PARAGRAPH_\nDiplomirala je leta 1990 na Accademiji di Belle Arti di Brera v Milanu, na oddelku za slikarstvo pri prof. Glaucu Baruzziju in Giuseppeju Maraniellu. Podiplomski \xc5\xa1tudij grafike je zaklju\xc4\x8dila na Akademiji za likovno umetnost v Ljubljani pri prof.Lojzetu Logarju leta 1993, podiplomski \xc5\xa1tudij slikarstva pa pri prof. Gustavu Gnamu\xc5\xa1u leta 1995._NEWLINE_\xc5\xa0tudijsko se je izpopolnjevala v Bostonu, New Yorku in Parizu. \xc5\xbdivi in ustvarja v Kranju.\n_START_SECTION_\nUmetnost\n_START_PARAGRAPH_\nKompleksna slikovno tehni\xc4\x8dna sredstva, ki jih uporablja Klementina Golija, ko na eni sliki povezuje linearno grafiko, kola\xc5\xbe, slikarstvo in fotografijo, ka\xc5\xbeejo, da tradicionalno umetnostno zgodovinsko razlikovanje zvrsti ne deluje ve\xc4\x8d. Vpra\xc5\xa1anje ali sta motiv in slikarstvo enakovredna, se spri\xc4\x8do slikarskega duktusa njenih slik komajda zastavlja. Slike Klementine Golija se formulirajo v izmeni\xc4\x8dnem u\xc4\x8dinkovanju med avtonomnim \xc4\x8distim slikarstvom in stimulacijo z motivom enako kot tudi z iz tega izhajajo\xc4\x8dim nasprotjem med grafi\xc4\x8dnimi in slikarskimi oblikami. V obliki, ki je med skorajda krajinsko resni\xc4\x8dnostjo in \xc4\x8disto abstraktnim slikovnim jezikom, Golijeva sku\xc5\xa1a raziskovati razli\xc4\x8dna vzdu\xc5\xa1ja emocionalnega razpolo\xc5\xbeenja, ki jih transformira v svoje slikarstvo. (Silvie Aigner)_NEWLINE_Slikarska govorica Klementine Golija je opredeljena s skrajno intimno konotacijo: v oblikotvornem smislu je presegla veristi\xc4\x8dno odslikovanje konkretnega predmetnega izziva in, nasprotno, s skrajno iz\xc4\x8di\xc5\xa1\xc4\x8denimi formami izoblikovala subjektivno abstraktno izpoved. Le posami\xc4\x8dni liki ali detajli, ki pa so mo\xc4\x8dno stilizirani v avtorsko dolo\xc4\x8dljive metafore, dovoljujejo asociacije na najbolj vsakdanji predmetni svet kot nikoli dokon\xc4\x8dno dore\xc4\x8deni ustvarjalni in izpovedni navdih. Na slikovni povr\xc5\xa1ini se odigrava spontana infantilna igra \xc4\x8drt, form in kola\xc5\xbeiranih aplikacij, ki se v dialogu z izbranimi barvnimi vrednostmi in posebno svetlobno atmosfero dokon\xc4\x8dno sublimirajo v avtorsko dolo\xc4\x8dljivo slikarsko poetiko. Slike Klementine Golija so vedno skrivnostno dra\xc5\xbeljive, saj gledalcu ob estetskih u\xc5\xbeitkih dopu\xc5\xa1\xc4\x8dajo \xc5\xa1e razli\xc4\x8dna razpolo\xc5\xbeenjsko-emocionalna stanja, prav tako pa tudi racionalna iskanja pomenov in vsebin ter posledi\xc4\x8dno anga\xc5\xbeiranje v razmi\xc5\xa1ljanje. (Nives Marvin)'